Λουόνγκ Κουόνγκ

Ο Λουόνγκ Κουόνγκ (βιετναμέζικα: Lương Cường, προφέρεται lɯɤŋ˧˧ kɯɤŋ˨˩}, γεν. στις 15 Αυγούστου 1957) είναι πολιτικός από το Βιετνάμ και πρώην στρατηγός, ο οποίος υπηρετεί ως ο 14ος  πρόεδρος του Βιετνάμ από τον Οκτώβριο του 2024. 
Υπηρέτησε επίσης ως μόνιμο μέλος της Γραμματείας από τον Μάιο έως τον Οκτώβριο του 2024 και ως διευθυντής του Γενικού Τμήματος Πολιτικής του Λαϊκού Στρατού του Βιετνάμ από τον Απρίλιο του 2016 έως τον Ιούνιο του 2024.

 Βιογραφία 
Γεννήθηκε στην επαρχία Θου Το στις 15 Αυγούστου 1957. Κατέχει πτυχίο στην Οικοδόμηση του Κόμματος και στη Διοίκηση του Κράτους, καθώς και ανώτατο επίπεδο πολιτικής θεωρίας. Κατά τη διάρκεια της σταδιοδρομίας του, παρακολούθησε εκπαιδευτικά προγράμματα στελεχών στην Εθνική Ακαδημία Πολιτικής Χο Τσι Μινχ και στην Κίνα.

 Σταδιοδρομία 
Ο Κουόνγκ κατατάχθηκε στον βιετναμέζικο στρατό σε ηλικία 18 ετών, το 1975. Πολέμησε στον Πόλεμο του Βιετνάμ. Έγινε μέλος του Κομμουνιστικού Κόμματος του Βιετνάμ τον Αύγουστο του 1978.

Είναι μέλος του Πολιτικού Γραφείου του Κομμουνιστικού Κόμματος του Βιετνάμ από το 2021 και μέλος της Κεντρικής Επιτροπής από το 2011.

Ο Κουόνγκ είχε προηγουμένως υπηρετήσει ως αναπληρωτής διευθυντής του Γενικού Τμήματος Πολιτικής του Λαϊκού Στρατού του Βιετνάμ από το 2011 έως το 2016, οπότε και ανέλαβε διευθυντής, και προήχθη στον βαθμό του τετράστερου στρατηγού το 2019.

Στις 16 Μαΐου 2024 ο Κουόνγκ ορίστηκε από το Πολιτικό Γραφείο να αναλάβει τη θέση του Μόνιμου Μέλους της Γραμματείας, την πέμπτη υψηλότερη θέση στο πολιτικό σύστημα του Βιετνάμ, μετά την παραίτηση της Τρουόν Θι Μάι.

 Προεδρία (2024–σήμερα) 

Στις 26 Αυγούστου 2024 ο Γενικός Γραμματέας Το Λαμ παραιτήθηκε από την προεδρία λίγο μετά την εκλογή του ως νέος γενικός γραμματέας στις αρχές εκείνου του μήνα, μετά τον θάνατο του Νγκουγιέν Φου Τρονγκ τον Ιούλιο. Στις 21 Οκτωβρίου, στην όγδοη σύνοδο της 15ης Εθνοσυνέλευσης, ο Κουόνγκ εξελέγη πρόεδρος με 440/440 ψήφους των παρόντων βουλευτών υπέρ (ποσοστό 91,67% επί του συνόλου των μελών της Εθνοσυνέλευσης). Στη συνέχεια ορκίστηκε πρόεδρος, διαδεχόμενος τον Το Λαμ.

Στην ομιλία της ορκωμοσίας το, ο Κουόνγκ δήλωσε τη δέσμευσή του να διατηρήσει και να ενισχύσει την υψηλή ενότητα και αλληλεγγύη εντός του Κόμματος· να οικοδομήσει ένα καθαρό και ισχυρό σοσιαλιστικό κράτος δικαίου· να ενισχύσει την εθνική άμυνα και ασφάλεια· και να ακολουθήσει με συνέπεια μια ανεξάρτητη, αυτοδύναμη, ειρηνική και φιλική εξωτερική πολιτική. Το πρωί της 22ας Οκτωβρίου 2024 πραγματοποιήθηκε η τελετή παράδοσης στο Προεδρικό Μέγαρο. Κατά την τελετή, ο Το Λαμ παρέδωσε επίσημα τα προεδρικά καθήκοντα στον Κουόνγκ και ζήτησε από τις αρμόδιες υπηρεσίες να αναφέρουν συγκεκριμένα καθήκοντα, να επανεξετάσουν τα σχέδια και να συντονίσουν τις εσωτερικές και εξωτερικές υποθέσεις με τον νέο πρόεδρο.

Εξωτερικές υποθέσεις
Στις 10 Νοεμβρίου 2024 ο Κουόνγκ ξεκίνησε τριήμερη επίσημη επίσκεψη στη Χιλή, την πρώτη του στο εξωτερικό ως πρόεδρος. Έφτασε στο Σαντιάγο για να συναντήσει τον πρόεδρο Γκαμπριέλ Μπόριτς. Πριν από αυτό, επισκέφθηκε το σπίτι του αείμνηστου προέδρου Σαλβαδόρ Αλιέντε και συνάντησε μέλη της οικογένειάς του. Κατά την επίσκεψη, ένα μέλος της αντιπροσωπείας του Κουόνγκ συνελήφθη για σεξουαλική επίθεση.

Στις 13 Νοεμβρίου ο Κουόνγκ έφτασε στη Λίμα του Περού για να συμμετάσχει στη Σύνοδο του APEC. Του απονεμήθηκε το Τάγμα του Ήλιου του Περού από την πρόεδρο του Περού Ντίνα Μπολουάρτε. Στη διάρκεια της συνόδου είχε επίσης συναντήσεις με πολλούς παγκόσμιους ηγέτες.

 Παραπομπές 

Λουονγκ Κουον
Λουον